Sjö liðsmenn Björgunarfélags Árborgar unnu að því að yfirfara jólaseríurnar á Ölfusárbrú á Selfossi í gærkvöldi . Brúin mun skarta sínu fegursta þegar jólaljósin verða kveikt í Árborg á fimmtudaginn í næstu viku . „ Það eru um það bil þrjátíu ljósaseríur á brúnni og eins og síðustu ár þá förum við upp og skiptum út þeim seríum sem eru skemmdar . Oftast eru þetta þrjár til fimm seríur sem skemmast á hverju ári en við vorum heppin í ár því við þurftum aðeins að skipta út þremur seríum og aðeins ein þeirra var yfir turn , “ sagði Ágúst Ingi Kjartansson , hjá Björgunarfélagi Árborgar , í samtali við sunnlenska.is . Ágúst Ingi hefur séð um þetta verkefni hjá félaginu í hátt í tíu ár . „ Þetta er frekar tímafrekt þar sem við höfum ekki mikið svæði til þess að athafna okkur og það er mjög seinfarið að klifra upp burðarkaplana – og alls ekki fyrir lofthrædda , “ sagði Ágúst Ingi ennfremur og bætti við að vinnan í gær hafi gengið vel fyrir sig . Myndirnar sem fylgja fréttinni tók Hjörtur Leví Pétursson á Selfossi , og er óhætt að segja að þær séu ekki heldur fyrir lofthrædda !